REGOLAMENT TAL-KUMMISSJONI (KE) Nru 782/2005
ta’ l-24 ta’ Mejju 2005
li jistabbilixxi l-format għat-trażmissjoni tar-riżultati dwar l-istatistika ta’ l-iskart
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 2150/2002 tal-25 ta' Novembru 2002 dwar l-istatistika ta’ l-iskart (1) u b’mod partikolari l-Artikolu 6(e) tiegħu,
Billi:
(1)
Skond l-Artikolu 6 tar-Regolament (KE) Nru 2150/2002, il-Kummissjoni hija meħtieġa tadotta l-miżuri meħtieġa sabiex timplimenta dak ir-Regolament.
(2)
Skond l-Artikolu 6(e) tar-Regolament (KE) Nru 2150/2002, il-Kummissjoni għandha tistabbilixxi l-format xieraq għat-trażmissjoni tar-riżultati mill-Istati Membri.
(3)
Il-miżuri previsti minn dan ir-Regolament huma skond l-opinjoni tal-Kumitat tal-Programm Statistiku stabbilit bid-Deċiżjoni tal-Kunsill 89/382/KEE, Euratom (2),
ADOTTAT DAN IR-REGOLAMENT:
Artikolu 1
Il-format xieraq għat-trażmissjoni tar-riżultati dwar l-istatistika ta’ l-iskart lill-Kummissjoni (lill-Eurostat) għandu jkun kif ġie stabbilit fl-Anness għal dan ir-Regolament.
L-Istati Membri għandhom jużaw dan il-format għad-data dwar is-sena ta’ referenza 2004 u għas-snin sussegwenti.
Artikolu 2
L-Istati Membri għandhom jittrażmettu lill-Kummissjoni (lill-Eurostat) id-data u l-metadata meħtieġa mir-Regolament (KE) Nru 2150/2002 f’forma elettronika, skond standard ta’ skambju propost mill-Kummissjoni (mill-Eurostat).
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, 24 ta’ Mejju 2005.